**Не вярнуўся.**

**З успамінаў В.Н. Канапелькі, сына Бяляцкай Ніны Іванаўны – падпольшчыцы Дубраўскай антыфашыстскай арганізацыі**

 У сярэдзіне ліпеня 1941 г. у нашу вёску Дубраўку з’явілася група савецкіх ваеннаслужачых, якія прасілі цывільную вопратку. Некаторыя з іх пераапрануліся і пайшлі, а шастёра засталіся. Яны пасяліліся ў дамахясцовых жыхароў, у тым ліку і ўнас. У гэты час вярнуліся дамоў ураджэнцы Дубраўкі, якія працавалі да вайны настаўнікамі ў суседніх вёсках, Мікалай Фёдаравіч Укражэнка і Іван Раманавіч Малаткоў. Мая маці, Ніна Іванаўна Бяляцкая, і Паліна Патапаўна Кукчанка добра ведалі іх. Яны таксама працавалі настаўнікамі ў Дубраўскай пачатковай школе.

 Усе сталі збірацца ў нас дома. Аднойчы ноччу я падслухаў размову пра радыёпрыёмнік і зразумеў, што створана падпольная група. М. Укражэнка і І Малаткоў пачалі шукаць зброю. На гэты час я і мае сябры І Герасімаў, А. Сарокін і Т. Свірыдзенка сёе-тое ўжо раздабылі. Падпольшчыкі вельмі здзівіліся, калі мы перадалі ім тры вінтоўкі, паказалі месца, дзе былі схаваны ручны кулямёт і некалькі скрынак з патронамі. З лесу прынеслі скрынкі з запаламі.

 Аднойчы на гары нашага дома я ўбачыў чалавека, ён спаў. Маці сказала, што гэта яе дзядька і што я павінен маўчаць. Потым не раз бачыў гэтых 2дзядькаў” на гары. Пазней даведаўся, што сярод іх былі Г.А. Храмовіч і А.М. Гаспадарык, члены падпольнага райкама партыі.

 Збіраліся падпольшчыкі часта. Мне і маім сябрам таксама давалі заданні. Па просьбе Паліны Кукчанка і маёй маці ў гэтыя дні мы накіроўваліся да школы, выбіралі зручнае месца і назіралі за рухам на дарозе, якая вяла з Гіжні і з Рынкоўкі на Дубраўку.

 Але аднойчы здарылася бяда. Наляцелі немцы. Маці разбудзіла мяне і сястру Ліду і сказала, каб мы гналі свіней да гумна. Думала, што фашысты прыехалі пажывіцца, як было ўжо не раз. Але каля гумна нас затрымалі гестапаўцы. Адзін з іх спытаў: “Дзе твой бацька?”. Я адказаў, што ён загінуў на фінскай вайне. Далей нас не прапусцілі. Я агледзеўся: вакол вёскі – ланцуг карнікаў, матацыклы, машыны. А з вёскі даносіліся крыкі і плач, чулася страляніна. Нас хутка адпусцілі. Калі мы падыйшлі да сваёй хаты, я ўбачыў, што каля сцяны стаяць мая маці, П.П. Кукчанка, С.М. Кукчанка, П.І. Лахманкова, П.Р. Малашэнка, М.Ф. Укражэнка і сем ваеннаслужачых, якія бывалі ў нашым доме (імёнаў іх я не ведаю). Побач стаяў і “дзядька”. Гэта быў Аляксандр Максімавіч Гаспадарык. “Яны бунтаўшчыкі”, - крычалі фашысты. Мяне і сястру забрала к сабе суседка Хрысціна Кукчанка. З акна я бачыў, як здзекваліся над арыштаванымі. Іх білі прыкладамі, затым загналі ў адкрытыя машыны і ўсіх павезлі ў Магілёў. Назад ніхто не вярнуўся. У застенках іх доўга катавалі. Нічога не дабіўшыся, пакаралі.